b"\n_START_ARTICLE_\nKylie (album)\n_START_SECTION_\nOzadje in snemanje\n_START_PARAGRAPH_\nLeta 1987 je med nogometno-dobrodelnim koncertom Fitzroy so \xc4\x8dlani igralske zasedbe avstralske telenovele Sosedje zapeli lastno razli\xc4\x8dico pesmi\xc2\xa0\xc2\xbbThe Loco-Motion\xc2\xab, kar jim je naro\xc4\x8dala pogodba z zalo\xc5\xbebo Mushroom Records. Pesem je v Avstraliji iz\xc5\xa1la kot singl in postal najbolje prodajana avstralska pesem osemdesetih. Zaradi uspeha te pesmi je Kylie Minogue z uslu\xc5\xbebencem zalo\xc5\xbebe Mushroom Records, Garyjem Ashleyjem, odpotovala v London, da bi s skupino tekstopiscev Stock, Aitken & Waterman pri\xc4\x8dela delati na svojem novem albumu. Slednji so o Kylie Minogue vedeli le malo in so na njen prihod pozabili; ko je nanje \xc4\x8dakala pred snemalnim studijem, so napisali pesem\xc2\xa0\xc2\xbbI Should Be So Lucky\xc2\xab. Kylie Minogue je pesem posnela v manj kot eni uri in se takoj vrnila v Avstralijo, kjer je nadaljevala s snemanjem telenovele Sosedje. Pesem je postala velika uspe\xc5\xa1nica in Mike Stock je kmalu zatem odpotoval v Melbourne, kjer se je Kylie Minogue osebno opravi\xc4\x8dil, ker so pozabili na njihovo prej\xc5\xa1njo snemalno sejo. Takrat jo je tudi prepri\xc4\x8dal, da se je leta 1988 vrnila v London in so nadaljevali s pisanjem novih pesmi za njen debitantski album.\n_START_SECTION_\nSprejem kritikov\n_START_PARAGRAPH_\nAlbum Kylie je s strani glasbenih kritikov ob izidu prejel me\xc5\xa1ane ocene. Chris True s spletne strani Allmusic je pesmi podelil dve zvezdici in pol od petih in v svoji oceni albuma napisal: \xc2\xbbMed produkcijo Kyliejinega debitantskega albuma so se sicer potrudili, a ni\xc4\x8d ne more bubblegum popa Stocka, Aitkena & Watermana iz poznih osemdesetih narediti kvalitetnega. A Kylie na pesmih poka\xc5\xbee veliko ve\xc4\x8d osebnosti, kot so sposobni njeni tekstopisci.\xc2\xab\xc2\xa0Napisal je tudi, da bo Kylie Minogue postala pop zvezdnica in \xc2\xbbevropska ikona\xc2\xab. Novinar revije Digital Spy je albumu dodelil tri zvezdice od petih. Dejal je, da iz albuma najbolj izstopa pesem \xc2\xbbI Should Be So Lucky\xc2\xab, a je dodal: \xc2\xbbNih\xc4\x8de ne more zanikati, da je pesem 'I Should Be So Lucky' prava klasika, a ne vem, \xc4\x8de je podoba, kakr\xc5\xa1no je z njo predstavila pevka, tak\xc5\xa1na, kakr\xc5\xa1no si \xc5\xbeeli ona sama.\xc2\xab\xc2\xa0V zaklju\xc4\x8dku je napisal \xc5\xa1e: \xc2\xbbNatan\xc4\x8dna produkcija skupine S.A.W. je Kylie sicer prisilila v to, da se je za naslovno fotografijo postrigla tako, da njena frizura izgleda kot \xc5\xa1truca kruha, a avstralska pop pevka na albumu \xc5\xa1e vseeno poka\xc5\xbee dobro mero svoje osebnosti in s svojim \xc4\x8darom je z enim samim albumom zavladala osemdesetim.\xc2\xab\n_START_SECTION_\nDose\xc5\xbeki na lestvicah\n_START_PARAGRAPH_\nAlbum Kylie je 10. julija 1988 debitiral na drugem mestu britanske glasbene lestvice in \xc4\x8dez \xc5\xa1tiri tedne, 21. avgusta 1988, zasedel vrh lestvice. Tam je ostal naslednja dva tedna in 5. januarja 1989 je prejel \xc5\xa1estkratno platinasto certifikacijo za uspe\xc5\xa1no prodajo v Veliki Britaniji. V letu 1988 je v Veliki Britaniji prodal 1,8 milijonov izvodov (nazadnje je album prodal 2.105.698 izvodov) in postal najbolje prodajan album tistega leta. Album Kylie je postal prvi album samostojne tuje \xc5\xbeenske glasbenice, ki je v Veliki Britaniji prodal ve\xc4\x8d kot 2 milijona izvodov in je oseminpetdeseti najbolje prodajan album vseh \xc4\x8dasov. Na avstralski lestvici je album debitiral na drugem mestu in kmalu po izidu prejel dvakratno platinasto certifikacijo. Album je zasedel eno izmed prvih desetih mest nem\xc5\xa1ke, norve\xc5\xa1ke in \xc5\xa1vicarske lestvice, na \xc5\xa0vedskem pa je prodal 143.627 izvodov. Album Kylie je ob izidu zasedel triinpetdeseto mesto lestvice Billboard 200. Leta 1989 je album za uspe\xc5\xa1no prodajo prejel zlato certifikacijo v Zdru\xc5\xbeenih dr\xc5\xbeavah Amerike in platinasto certifikacijo v Kanadi. Trenutno album Kylie velja za najuspe\xc5\xa1nej\xc5\xa1i album Kylie Minogue v Novi Zelandiji, kjer je album debitiral na vrhu lestvice in tam ostal triinpetdeseto mesto.\n_START_SECTION_\nSingli\n_START_PARAGRAPH_\nPesem \xc2\xbbLocomotion\xc2\xab\xc2\xa0je ve\xc4\x8d tednov pre\xc5\xbeivela na vrhu avstralske glasbene lestvice in je najbolje prodajan singl v Avstraliji osemdesetih let. Ta razli\xc4\x8dica pesmi \xc2\xbbLocomotion\xc2\xab\xc2\xa0je bila ob izidu pogosto predvajana na evropskem kanalu VH-1. Kakorkoli \xc5\xbee, pesem je v Avstraliji iz\xc5\xa1la \xc5\xbee zgodaj leta 1988, ne kot del albuma Kylie. Prvi singl z albuma je bila pesem\xc2\xa0\xc2\xbbI Should Be So Lucky\xc2\xab, katere besedilo je napisal Mike Stock. Verjel je namre\xc4\x8d, da \xc4\x8deprav je Kylie Minogue zvezdnica telenovele in zelo nadarjena, mora imeti tudi nekaj te\xc5\xbeav in menil je, da je nesre\xc4\x8dna v ljubezni. Pesem je postala velika uspe\xc5\xa1nica, predvsem v Avstraliji in Veliki Britaniji. Drugi singl z albuma, pesem\xc2\xa0\xc2\xbbGot to Be Certain\xc2\xab, je zasedel vrh avstralske glasbene lestvice in dosegel precej moderatnega uspeha tudi drugod po svetu; na britanski glasbeni lestvici je tri tedne ostal na vrhu, na nem\xc5\xa1ki in \xc5\xa1vicarski lestvici pa se je uvrstil med prvih deset pesmi. Aprila 1988 Kylie Minogue je pesem \xc2\xbbLocomotion\xc2\xab\xc2\xa0ponovno posnela in jo preimernovala v\xc2\xa0\xc2\xbbThe Loco-Motion\xc2\xab. Pesem je iz\xc5\xa1la kot tretji singl z albuma in postal njen najuspe\xc5\xa1nej\xc5\xa1i singl v Veliki Britaniji. V Severni Ameriki je pesem zasedla prvo mesto na kanadski glasbeni lestvici in tretje mesto na lestvici Billboard Hot 100. Pesem\xc2\xa0\xc2\xbbJe Ne Sais Pas Pourquoi\xc2\xab, \xc4\x8detrti singl z albuma, je zasedla drugo mesto na britanski lestvici. Pesem\xc2\xa0\xc2\xbbIt's No Secret\xc2\xab\xc2\xa0je v Avstraliji, Severni Ameriki in na Japonske iz\xc5\xa1la kot peti singl z albuma, pesem\xc2\xa0\xc2\xbbTurn It into Love\xc2\xab\xc2\xa0pa je iz\xc5\xa1la ekskluzivno na Japonskem, kjer je deset tednov ostala na vrhu tamkaj\xc5\xa1nje lestvice, \xc4\x8deprav je niso promovirali ali izdali njenega videospota."